**Έκθεση της** **Κοινοβουλευτικής Επιτροπής Μεταφορών, Επικοινωνιών και Έργων για τo νομοσχέδιο «Ο περί Εμπορικής Ναυτιλίας (Έκδοση και Αναγνώριση Πιστοποιητικών και Ναυτική Εκπαίδευση) (Τροποποιητικός) Νόμος του 2023»**

**Παρόντες:**

 Μαρίνος Μουσιούττας, πρόεδρος Πρόδρομος Αλαμπρίτης

 Κώστας Κώστα Γιαννάκης Γαβριήλ

 Φωτεινή Tσιρίδου Βαλεντίνος Φακοντής

 Δημήτρης Δημητρίου Σταύρος Παπαδούρης

 Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 5, 12 και 19 Οκτωβρίου 2023. Στο πλαίσιο των συνεδριάσεων της επιτροπής, κλήθηκαν και παρευρέθηκαν ενώπιόν της εκπρόσωποι του Υπουργείου Μεταφορών, Επικοινωνιών και Έργων, του Υφυπουργείου Ναυτιλίας, της Νομικής Υπηρεσίας της Δημοκρατίας, του Κυπριακού Ναυτιλιακού Επιμελητηρίου, της Κυπριακής Ένωσης Πλοιοκτητών και της Συνομοσπονδίας Εργαζομένων Κύπρου (ΣΕΚ). Ο Κυπριακός Σύνδεσμος Πλοιάρχων Εμπορικού Ναυτικού, ο Σύνδεσμος Αξιωματικών Εμπορικού Ναυτικού και οι συνδικαλιστικές οργανώσεις «Παγκύπρια Εργατική Ομοσπονδία» (ΠΕΟ) και «Δημοκρατική Εργατική Ομοσπονδία Κύπρου» (ΔΕΟΚ), παρ’ όλο που κλήθηκαν, δεν εκπροσωπήθηκαν στην επιτροπή.

 Στο στάδιο της συζήτησης του νομοσχεδίου ενώπιον της επιτροπής παρευρέθηκαν επίσης τα μέλη της κ. Χρύσανθος Σαββίδης και Ηλίας Μυριάνθους.

 Σκοπός του προτεινόμενου νόμου είναι η τροποποίηση του περί Εμπορικής Ναυτιλίας (Έκδοση και Αναγνώριση Πιστοποιητικών και Ναυτική Εκπαίδευση) Νόμου, ώστε να εναρμονιστεί η εθνική νομοθεσία με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1159 του Ευρωπαϊκού Κοινοβουλίου και του Συμβουλίου, της 20ής Ιουνίου 2019 σχετικά με την τροποποίηση της Οδηγίας 2008/106/ΕΚ για το ελάχιστο επίπεδο εκπαίδευσης των ναυτικών και την κατάργηση της Οδηγίας 2005/45/ΕΚ σχετικά με την αμοιβαία αναγνώριση πιστοποιητικών των ναυτικών τα οποία εκδίδονται από τα κράτη μέλη». Ειδικότερα, με τις προτεινόμενες διατάξεις εισάγονται στον υφιστάμενο νόμο ορισμένοι νέοι όροι και οι ορισμοί τους, καθώς επίσης διατάξεις που αφορούν στην κατοχή, φύλαξη και αναγνώριση των απαιτούμενων πιστοποιητικών των ναυτικών.

 Σημειώνεται ότι η προθεσμία εναρμόνισης της Δημοκρατίας, η οποία καθορίστηκε με την πιο πάνω αναφερόμενη Οδηγία, παρήλθε στις 2 Αυγούστου 2021. Συναφώς, η Ευρωπαϊκή Επιτροπή, λόγω μη έγκαιρης εναρμόνισης, άρχισε τη διαδικασία παράβασης εναντίον της Δημοκρατίας, η οποία βρίσκεται στο στάδιο της Αιτιολογημένης Γνώμης. Σημειώνεται περαιτέρω ότι το υπό εξέταση νομοσχέδιο κατατέθηκε στη Βουλή την 21η Σεπτεμβρίου 2023.

 Στο πλαίσιο της εξέτασης του νομοσχεδίου ενώπιον της επιτροπής, η εκπρόσωπος του Υφυπουργείου Ναυτιλίας, αφού παρουσίασε τους γενικότερους σκοπούς και τις επιδιώξεις του νομοσχεδίου, επισήμανε ότι η καθυστέρηση στην κατάθεση του νομοσχεδίου οφείλεται στο γεγονός ότι έπρεπε να προηγηθεί η κατάθεση και η ψήφιση σε νόμο άλλων τροποποιήσεων της βασικής νομοθεσίας πριν από την κατάθεση του υπό συζήτηση νομοσχεδίου στη Βουλή, οι πρόνοιες του οποίου, κατόπιν οδηγιών της εκτελεστικής εξουσίας, δεν κρίθηκε σκόπιμο να ενσωματωθούν στο νομοσχέδιο που ήδη ψηφίστηκε σε νόμο και τέθηκε σε ισχύ. Η ίδια εκπρόσωπος συμπλήρωσε πως η Ευρωπαϊκή Επιτροπή, παρ’ όλο που απέστειλε από τις 15 Ιουλίου 2022 Αιτιολογημένη Γνώμη στη Δημοκρατία, εντούτοις δεν προχώρησε με τις διαδικασίες δυνάμει των οποίων θα μπορούσε να επιβληθεί πρόστιμο στη Δημοκρατία. Ωστόσο, όπως πρόσθεσε, αναμένει την άμεση εξέταση και ψήφιση του νομοσχεδίου σε νόμο χωρίς καθυστέρηση. Το υφυπουργείο, όπως επισήμανε η ίδια, βρίσκεται σε συνεχή επαφή με τα αρμόδια ευρωπαϊκά όργανα παρέχοντας ενημέρωση για την εξέλιξη του όλου θέματος.

 Στο στάδιο της κατ’ άρθρον συζήτησης του νομοσχεδίου, το αρμόδιο υφυπουργείο, σε συνεννόηση με τη Νομική Υπηρεσία, υπέβαλε στην επιτροπή αναθεωρημένο κείμενο νομοσχεδίου, με το οποίο διορθώθηκαν ορισμένες επαναλήψεις και ενσωματώθηκαν πρόνοιες που εκ παραδρομής είχαν παραληφθεί. Περαιτέρω, η επιτροπή επέφερε επιμέρους λεκτικές και νομοτεχνικές διορθώσεις επί του κειμένου αυτού.

 Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, ομόφωνα εισηγείται στην ολομέλεια του σώματος την ψήφιση του νομοσχεδίου σε νόμο.

30 Οκτωβρίου 2023

Αρ. Φακ.: 23.01.064.130-2023

GA/ΠΧ΄Ν/ΣΠ